สอบบิ๊กไทยคม-ชินฯ
ก.ล.ต. กระชับพื้นที่สอบหาอินไซด์ฯ หุ้นไทยคม ขอข้อมูลคนรู้เรื่องไปเจรจาสิงคโปร์จาก รมว.คลัง เตรียมเชิญบิ๊กชินคอร์ป-ไทยคมมาสอบ
21 มิ.ย. 2553

ก.ล.ต. กระชับพื้นที่สอบหาอินไซด์ฯ หุ้นไทยคม ขอข้อมูลคนรู้เรื่องไปเจรจาสิงคโปร์จาก รมว.คลัง เตรียมเชิญบิ๊กชินคอร์ป-ไทยคมมาสอบ
นางจารุพรรณ อินทรรุ่ง ผู้อำนวยการฝ่ายงานเลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต) เปิดเผยว่า เมื่อเย็นวันที่ 18 มิ.ย.ที่ผ่านมา ก.ล.ต.ได้มีหนังสือถึงนายกรณ์ จาติกวณิช รมว.คลัง เพื่อขอข้อมูลที่เกี่ยวข้องกับการเดินทางไปเจรจากับทางเทมาเซกที่สิงคโปร์ เช่น เดินทางไปวันใด และมีผู้ใดร่วมเดินทางไปด้วย เพราะเป็นกลุ่มที่เข้าข่ายล่วงรู้ข้อมูลเรื่องนี้ แต่เป็นข้อมูลที่ ก.ล.ต.ยังไม่รู้ว่ามีผู้ใดเข้ามาเกี่ยวข้องบ้าง
ขณะเดียวกัน ก.ล.ต.ก็ต้องตรวจสอบข้อมูลที่เกี่ยวข้องกับทางกลุ่มเทมาเซก ซึ่งจะมีการเชิญผู้บริหารและกรรมการบริษัท ชิน คอร์ปอเรชั่น (SHIN) และบริษัท ไทยคม (THCOM) มาสอบถ้อยคำด้วย เพราะถือว่าเข้าข่ายที่อาจจะล่วงรู้ข้อมูลการเจรจาที่สิงคโปร์ก่อนที่มีข่าวด้วยก็ได้ 
“ตัวแทนของเทมาเซกเป็นผู้ถือหุ้นใหญ่ในชิน คอร์ปอเรชั่น และข้อมูลเรื่องการเจรจาซื้อขายก็อาจจะไหลกลับมาที่ตัวบริษัท เพราะผู้บริหารและกรรมการมีสิทธิที่จะรู้ข้อมูลนี้ด้วย” นางจารุพรรณ กล่าว
นางจารุพรรณ กล่าวว่า ก.ล.ต.ไม่ได้ตรวจสอบเฉพาะผู้ที่นำข้อมูล|เรื่องการเจรจาซื้อขายดาวเทียมหาประโยชน์ในการซื้อขายหุ้นไทยคม (อินไซเดอร์เทรดดิง) เท่านั้น แต่จะตรวจสอบเรื่องการสร้างราคาหุ้นไทยคมด้วย เช่น คนที่ออกมาพูดแล้วทำให้ราคาหุ้นมีการเปลี่ยนแปลงอย่างมีนัยสำคัญ ไม่ว่าราคาหุ้นปรับตัวขึ้นหรือลดลงก็ตาม
สำหรับข่าวที่ว่าทางตลาดหลักทรัพย์แห่งประเทศไทย (ตลท.) ได้ส่งข้อมูลการตรวจสอบการซื้อขายหุ้นไทยคมย้อนหลังให้ทาง ก.ล.ต.แล้วนั้น นางจารุพรรณ กล่าวว่า เป็นการส่งข้อมูลระดับเจ้าหน้าที่ต่อเจ้าหน้าที่เท่านั้น ซึ่งผู้บริหาร ก.ล.ต.ยังไม่ได้รับข้อมูล และพบว่าเป็นข้อมูลที่ดิบเกินไปและไม่ครบถ้วน ดังนั้น ก.ล.ต.จึงขอให้ตลาดหลักทรัพย์ ทำข้อมูลเพิ่มเติม พร้อมกับวิเคราะห์มาให้ด้วย 
“โพสต์ทูเดย์” ได้ตรวจสอบแบบการรายงานข้อมูลการได้มาและจำหน่ายหุ้นบริษัท ไทยคม ของผู้บริหารบริษัทจดทะเบียน (แบบ 59-2) ย้อนหลังเกิน 3 เดือน ไม่พบว่ามีกรรมการหรือผู้บริหารของไทยคมซื้อขายหุ้น THCOM ยกเว้นในวันที่ 14 มิ.ย. ซึ่งเป็นวันที่ราคาหุ้นซิลลิงปิดที่ 7.05 บาท มีเพียงนายไพบูลย์ ภานุวัฒนวงศ์ ผู้บริหารบริษัท ไทยคม ได้ขายหุ้นออกจำนวน 2 แสนหุ้น ในราคาหุ้นละ 7 บาท ได้รับเงินทั้งสิ้น 1.4 ล้านบาท
ผู้บริหารบริษัทหลักทรัพย์ กล่าวว่า การรายงานแบบ 59-2 นั้น หากเป็นกรรมการหรือผู้บริหารอยู่ในเครือชิน คอร์ปอเรชั่น แต่ไม่ได้เกี่ยวข้องกับบริษัท ไทยคม ก็ไม่ต้องรายงาน แม้ว่าจะเข้าซื้อหุ้นไทยคมก่อนหน้าที่จะมีข่าวดี แล้วมีการขายหุ้นออกมาในวันที่ราคาหุ้นซิลลิงก็ตาม อย่างนี้เข้าข่ายความผิดอินไซเดอร์เทรดดิงชัดเจน แต่ทาง ก.ล.ต.จะต้องตรวจสอบข้อมูลอย่างละเอียดเพื่อพิสูจน์ให้ได้ว่าเป็นอินไซด์ฯ ซึ่งต้องใช้เวลานานและมีโอกาสสำเร็จน้อยมาก
“ใครที่เข้าไปซื้อหุ้นในช่วงหลังรมว.คลังไปสิงคโปร์ที่ราคาประมาณ 5 บาท และมาขายในวันที่ 14 มิ.ย. ก็จะได้กำไรประมาณ 40% โดยเป็นการพิสูจน์ยากว่ามีการใช้อินไซด์ในการซื้อขายหุ้นไทยคม” แหล่งข่าวกล่าว 
นับตั้งแต่วันที่ 21 มิ.ย.-9 ก.ค. 2553 นักลงทุนจะสั่งซื้อหุ้นต้องวางเงินสดทั้งหมดก่อน (แคชบาลานซ์)
มาร์เก็ตติง กล่าวว่า ราคาหุ้นไทยคมมีโอกาสอ่อนตัวลงในวันนี้ แต่แนวโน้มจะผันผวนตามข่าวที่ออกมาในแต่ละวันเรื่องการเจรจาซื้อดาวเทียม เพราะยังมีแรงเก็งกำไรจากข่าวนี้ m